堤岸 (越南)

堤岸係越南胡志明市嘅一個地區，位於西貢河西岸，地界範圍涵蓋胡志明市第五郡嘅西部同第六郡部分嘅區域。呢個地區因為係越南規模最大嘅華人聚居地同著名觀光景點而聞名。胡志明市嘅幾十萬華人之中，大多都集中住喺堤岸，有「小香港」嘅別稱，每日出入人潮有成幾十萬；有好多中國式嘅樓房、商店、寺廟或者學校，歷史達100多年嘅新街市係當地幾座市場中最大嘅一個。

堤岸嘅越南文國語字係「Chợ Lớn」，越南文喃字係「𢄂𡘯」。其中「𢄂」意思係「市場」，「𡘯」意思係「大」。「堤岸」係在越華人改嘅現代漢語名。響越南聚居嘅華人當中，以廣東人為主，其中主要係廣府人，所以堤岸嘅廣東食肆成行成市，最通用嘅語言係粵語。

響堤岸，好多條街係以中國人命名，包括孔子大道、老子街等等。

史 
1778年，住喺邊和嘅鋪洲華人社群由於支援過廣南國，而受到西山朝派兵報復嘅緣故，必須南遷去今日堤岸嘅所在地避難。1782年，呢尐華人再度受到西山朝軍隊剿殺，而必須重建居所。因為華人響河邊築起壩堤嚟防範水患，而令佢哋逐漸將「堤岸」當成呢個新居住地嘅名。

堤岸響1879年建市，1930年嗰陣已經擴展到胡志明市嘅邊緣，因此響1931年4月由法國殖民當局將兩者合併為「西貢堤岸市」，又叫做「西堤」。1956年將「堤岸」從城市名中剔除，只係叫「西貢」。

越戰嗰陣時，堤岸嘅人口一度增長到100幾萬人，駐越美軍司令部、美國海軍西貢支援設施同美軍超市都曾經設喺呢區，美軍將士同逃兵喺堤岸嘅大量活動形成黑市交易，好多美軍內部配給嘅物資流入越南民間。1975年西貢陷落前嘅4月27號，共軍火砲曾經落入堤岸嘅民房區，造成傷亡。

打完仗之後，越南政府推動嘅城鄉人口政策同排華政策一度造成堤岸地區華民嘅出走，直到去1980年代黨中央開始改善越南華僑地位為止。

類:胡志明市